**«Қазақстанда алтын күз»**

Мектепалды тобына арналған ертеңгіліктің сценариі

*Музыка жетекшісі: Аманжолова К. К.*

*«№10 «Бал бұлақ» гуманитарлық-эстетикалық және сауықтыру бейіндегі бөбекжайы» КМҚК, Семей қаласы.*

***Мақсаты:*** *Балаларға күз мезгілі туралы кеңінен түсіндіру; әндер, билер, қимылдық ойындар арқылы балалардың қызығушылықтарын арттыру; табиғатқа деген сүйіспеншілікке тәрбиелеу. Балалардың ұлттық мәдениет, Қазақстанның тұрмысы туралы білімдерін кеңейту; эстетикалық талғамға баулу; Отанға деген сүйіспеншілікке тәрбиелеу.*

***Репертуар:*** *Әндер: «Күз қуантады», «Біз – Отанның бөбегі», Ән-сауық «Угай әніміз»;* ***Билер:*** *«Күздің өрнектері» (қыздар,)**«Мекенім Қазақстан» (жалпы);* ***Ойындар:*** *«Аула сыпырушы»,* *«Отаным – Қазақстаным» атты викторина.*

***Атрибуттар:*** *жапырақтар, ленталар, төрт сыпырғыш.*

***Кейіпкер:*** *Алтын күз.*

**Жүргізуші:** Қайырлы күн, құрметті қонақтар! Бүгінгі күз мезгіліне арналған ертеңгілігімізге қош келдіңіздер!

**Би: «Күздің өрнектері»**

*Балалар, әшекейленген залға, музыка сүемелдеуімен кіреді*

**Жүргізуші:**

Бозарып дала,

Тоңады бала,

Астығы піскен,

Жапырағы түскен - бұл қай мезгіл, балалар?

**Балалар:** Күз мезгілі!

**Балалардың тақпақтары:**

**1-бала:**

Көктемде егін егетін,

Күзде жиып беретін,

Біздің дала бай дала,

Алтын астық айнала.

**2-бала:**

Алтын нұрдай тамшылап,

Жапырақтар төгілді.

Біздің өмір таң шуақ,

Біздің өмір көңілді.

**3-бала:**

Берекесін сыйлауға,

Өлкемізге күз келді.

Жемістерін жинауға,

Шақырады біздерді.

**4-бала:**

Қуандырып біздерді

Берекелі күз келді

 Кел, жемісті алтын күз,

Кемелденсін халқымыз!

**Ән** **«Күз қуантады»**

*Балалар: Төрлет, алтын күз!*

*Музыка әуенімен Алтын күз кіреді.*

**Жүргізуші:**

Қараңдаршы күз келді, күз келді!

Сары алтын жауыпты іздерді...

Қош келдіңіз ырысы мол, Алтын күз.

**Алтын күз:** - Сәлеметсіңдерме, достарым!

Мен жылда сендерге келемін.

Дәнге толтырып қырманды,

Мөлдіретіп жүзімдерді,

Молшылық күз – береке күз,

Береке күз – мереке!

Байқаймын, дендерің сау, көңілдісіңдер.

**Жүргізуші:** - Жоғары шығыңыз, төрлетіңіз, Алтын күз!

Біздің балалар сізге арнаған өздерінің жан жақты өнерлерін көрсетуге әзір.

Өлең-тақпақтарымызды қабыл алыңыз.

**1-бала:**

Келді міне алтан күз,

Келді міне жарқын жүз

Мол өнімді ісімен

Риза етіп халқын қыз

Қыры толы егіске

Бағы толы жеміске.

Елді сыйға кенелтті

Қолы ашық періште

**2-бала:**

Қайтқан құсты көрдің бе,

Қаптай ұшқан әуелеп.

Күткен күзім келдіңбе,

Сыңсып бағың мәуелеп.

**3-бала:**

Дәнге толы қызыл қырман,

Қырман басы қызыл думан

Мөлдіретіп жүздерін

Келді алтын күзім менің.

**Алтын Күз:**

Рахмет тақпақтарыңа. Ал мен сиқырлы жапырақтарымды алайын,

Сендерге жұмбақ жасырайын.

**Жұмбақтар:**

Қалың киімді ұнатады, шешіндірсең жылатады.

*(Пияз)*

Аласа тал,тамаша тал

Самсап тұр алмасы,

Ол қызыл болғанша алмайсың.

*(Қызанақ)*

Жайлы, жұмсақ төсегім,

Домаланып өсемін.

Қабат-қабат тоным бар.

Қалай өны шешемін?

*(Қырыққабат)*

Үстіне тігіп көк шатыр,

Астында қызыл дәу жатыр.

*(Қызылша)*

**Жүргізуші:** Алтын күз, біздің балалар жұмбақты қалай жақсы шешсе, өлең тақпақтарды да жақсы айтады.

**Алтын күз:** -Жарайсыңдар, балалар, рахмет сендерге. Ризашылығымды білдіріп, ойынға шақырамын.

**Ойын «Аула сыпырушы»**

*Шарты: Ортада төрт аула сыпырушы (ұлдар), балалар шеңберде, қолдарында жапырақтар. Балалар әннің екі шумағы мен қайырмасын орындап, қимылды көрсетеді, шеңбер бойымен жүгіріп «ұшады». Сыпырушылар сыпырып жүреді. Ойының аяғында балалар жапырақтарын екі себетке жинайды.*

**Жүргізуші:** –Рахмет сізге, Алтын күз.

*Алтын күз шығады.*

**Жүргізуші:**

Отан дейміз от жаққан жерімізді,

Отан дейміз өсірген елімізді,

Биік тау, орман, тоғай, көлімізді,

Халықтың енді, міне, жетілгені.

Құрыштың білінбейді кетілгені.

Аталап Қазақстан ел боп туып,

Үй тігіп, ірге қалап, бекінгені.

**1-бала:**

Аялап ару ананы,

Өсірген еркін баланы,

Бесігім болып тербеткен,

**Бәрі: - Отаным – Қазақстаным!**

**2-бала:**

Алтын дәнді даласы бар,

Ақ күмістей қаласы бар.

Неткен сұлу, неткен көркем!

Осы менің туған өлкем.

**3-бала:**

Асқар, асқар тауым бар,

Қазын алы жерім бар.

Көгінен нұр төгілген,

Қазақстан деген жерім бар!

**Жүргізуші:** –Отан туралы, ел жайлы кім мақал –мәтел біледі екен?

1. Отан елдің анасы,

Ел - ердің анасы.

2. Туған жердің күні де ыстық,

Үні де ыстық.

3. Ер жігіт ел үшін туады, ел үшін өледі.

4. Отан үшін отқа түс, күймейсің.

5. Оз елің алтын бесік.

6. Халқын сүйген, салтын сүйеді.

7. Туған жердей жер болмас, туған елдей ел болмас.

**1-бала:** Отан елдің анасы,

Ел - ердің анасы.

**2 -бала:** Туған жердің күні де ыстық,

Үні де ыстық.

**«Отаным – Қазақстаным» атты викторина:**

1. Қазақстан мемлекеттік рәміздері. (Ту, Елтаңба, Әнұран)

2. Қазақстан Республикасының Президенті кім? (Қасым-Жомарт КемелұлыТоқаев)

3. Қазақстан Республикасының Мемлекеттік туында не бейнеленген? (Көгілдір түсте – күн, ұшқан қыран, ұлттық өрнек алтын түстес)

4. Сендер қай қалада, қай облыста тұрасыңдар? (Семей қаласы, Абай облысы)

5. Мемлекеттік елтаңбада не бейнеленген? (шаңырақ, қанатты пырақтар, астында «Қазақстан деген жазу», жұлдыз, уық)

6. Қазақ халқының ұлттық аспабы не? (домбыра)

**Ортаға бала шығады:**

Отаным – өзегім сен,

От алдым өзіңнен мен.

Жаралдым топырағыңнан,

Нәр алдым өзеніңнен.

**Ән «Біз – Отанның бөбегі»** *Балалар: Отан оттан да ыстық!*

**Ортаға бала шығады:**

Астық – дала сәулеті,

Астық Отан дәулеті.

Біздің дала бай дала,

Алтын астық айнала!

**Ән-сауық «Угай әніміз»**

*Әннің 4-ші шумағында Күз кіреді, қолында әдемі үлкен тоқаш.*

*Тоқашты Жүргізушіге береді.*

*(Осы кезде қыздар қолдарына ленталарды алады, балалар жартылай шеңберге тұарды.)*

**Жүргізуші:** Рахмет, Алтын күз.

**Ортаға бала шығады:**

Отанымның гүлі көп,

Өсіп, баулап, баптаған.

Бақытты елдің ұлы боп,

Жүргеніме мақтанам!

**Би «Мекенім Қазақстан»**

*Күз, себет толы алмалармен, кіреді.*

**Алтын күз:** Балалар, мен сендерге әдемі алмаларымды сыйға әкелдім. Дәрумендерге толы, дәмді алма денсаулыққа пайдалы.

*Себетті Жүргізушіге береді.*

**Жүргізуші:** Рахмет саған, Алтын күз.

**Алтын күз:** (*кетерінде)*

Берекелі бақ дәулет

Арта түссін тойланып,

Сау болыңдар, балалар,

Келгенше жыл айналып!

**Жүргізуші:** Құрметті ата-аналар, қонақтар, сіздерге күз мезгілі ырысы мен берекесін мол әкелсін. Республика күні құтты болсын! Кездескенше сау болыңыздар. Балалар, біз мерекемізді топта жалғастырамыз.